Pasvalio Petro Vileišio gimnazija

Istorija

1922 m. pasvaliečiai pradeda siekti įkurti Pasvalyje vidurinę mokyklą. Kunigo P. Remiazo iniciatyva suburtas komitetas, aukštesniajai mokyklai įkurti. Steigimo darbo ėmėsi žymus pedagogas Juozas Avižonis. 1922 m. gegužės mėn. Švietimo ministras sutiko leisti įkurti Pasvalyje mokyklą, kurią išlaikytų visuomenė. Mokyklos direktoriumi tapo jos įkūrėjas J. Avižonis. Įkurta keturklasė vidurinė mokykla su amatų ir komercijos kryptimis. 1922 m. rugsėjo 1 d. įvyko iškilmingas specialiosios mokyklos atidarymas. Mokyklos materialinė padėtis buvo sunki, tad J. Avižonis ir valsčiaus savivaldybė įkūrė visuomeninę organizaciją – „Šviesos draugiją“, kuri remtų mokyklą materialiai.
1926 m. Pasvalio krašto visuomenei kilo sumanymas pertvarkyti Pasvalio vidurinę specialiąją mokyklą į aukštesniąją komercinę. Sudarytas komitetas Pasvalio aukštesniajai komercijos mokyklai kurti. 1931 m. mokykloje mokėsi apie 200 mokinių, dirbo 14 mokytojų. Buvo atidaryta septintoji, o po metų ir aštuntoji klasės. 1933 m. birželio 15 d. Pasvalio aukštesnioji komercinė mokykla išleido pirmąją abiturientų laidą.
1934 m. birželio 15 d. švietimo ministro Juozo Tonkūno įsakymu mokyklai suteiktas Petro Vileišio vardas. 1935 m. rugsėjo 15 d. įvyko iškilmingas mokyklos rūmų atidarymas (inž. Karolis Reisonas) ir atidengtas skulptoriaus Vinco Grybo sukurtas paminklas Petrui Vileišiui. Iškilmėse dalyvavo ir jo sūnus Vytautas Vileišis.
1956–1962 m. plėtojamas gamybinis mokymas. Mokykla garsėjo savo laimėjimais ne tik savo rajone, bet ir visoje respublikoje. 1971 m. pastatytas bendrabutis.
1970–1971 m. mokykla pradėjo dirbti pagal naują kabinetų sistemą, įrengta 15 naujų kabinetų, įsigyta daug mokslo priemonių, mokyklinio inventoriaus. 1973 m. baigta statyti sporto salė, valgyklos priestatas. Mykolui Karčiauskui pasiūlius, 1975 m. spalio 18 d. įkurta mažoji paveikslų galerija. Galerijoje yra 193 įvairių dailininkų kūriniai.
1989 m. mokyklai grąžintas Petro Vileišio vardas. Nuo 1992 m. veikia mokyklos istorijos muziejus. Atviriau bendraujama ir bendradarbiaujama su visuomene, su mokslininkais, menininkais, baigusiais šią mokyklą. 1996 m. gegužės 30 d. švietimo ir mokslo ministerijos nutarimu, mokyklai suteiktas realinio profilio gimnazijos statusas. 1996 m. sausio 15 d. įkurta Vileišiečių organizacija, leidžiamas laikraštis. 1996 m. įkurtas P. Vileišio fondas.
Nuo 1997 m. vyko paruošiamasis darbas, o 2000 m. mokyklai patvirtintas gimnazijos statusas.

Mokytojai

Mokykloje dirbo daug žymių pedagogų: Jonas Laužikas, Antanas Juška, Juozas Velžys, Halina Korsakienė, Benediktas Kazlauskas, Kazys Masiliūnas, kun. Petras Remiazas ir Vytautas Balčiūnas, Kazys Barauskas, Napalis Grygas, D. Pranas Girdžius, Vaclovas Baravykas, Vladas Klusis, Dovydas Kiršonas, Antanas Musteikis, Česlovas Kontrimas, Jonas Povilonis, Vytautas Vajega, Kazys Šimkevičius, Albertas Zubras-Zemribas, Stepas Noreika, Antanas Vadapalas, Stasys Linkevičius, Romualdas Jacinkevičius, Nijolė Jackūnienė, Katryna Naktinytė, Aldona Mačiukienė, Ona Macaitė, Emilija Lelytė, Juozas Dulskis, Bronius Bagdonavičius, Birutė Petronienė, Vytautas Kanapeckas, Elena Kuprytė, Romualdas Paskevicius, Ona Pranskūnaitė, Rimantas Indrišionis.

Gimnazijos dalyvavimas švietimo veikloje

2007 m. balandžio 4-6 d. gimnazijoje įvyko LitBo’40 40-oji biologijos olimpiada.